། འཇིག་རྟེན་སྐྱོང་བའི་ཚོགས་
ཀྱིས་ཡོངས་སུ་བསྐོར་བ་བཞུགས་པར་བསམ་མོ། །དེ་ནས་ཕྱག་རྒྱ་དང་བཅས་པས་
སེམས་ཀྱིས་རེ་
གང་གི་མཆོད་རྫས་རྣམས་རིམ་པ་བཞིན་དངོས་སུ་དབུལ་ཞིང་།
རེའང་ནམ་མཁའི་ཁམས་གང་བས་ཀྱང་མཆོད་པར་མོས་ལ་ངག་ཏུ། དྲི་མེད་ཡིད་
དུ་འོང་བ་ཡི། །ལྷ་རྫས་དམ་པའི་མཆོད་ཡོན་འདི། །བཅོམ་ལྡན་འཁོར་དང་བཅས་
ལ་འབུལ། །བཞེས་ནས་བདག་ལ་དགྱེས་པར་མཛོད། །ཨོཾ་སརྦ་ཏ་ཐཱ་ག་ཏ་ཤྲཱི་ཧེ་
རུ་ཀ་མ་ཧཱ་མཱ་ཡཱ་མཎྜ་ལ་ཙཀྲ་སརྦ་ཌཱ་ཀི་ནཱི་ས་པ་རི་ཝཱ་ར་ཨཉྙཾ་པྲ་ཏཱིཙྪ་(༡༢༠)སྭཱ་
ཧཱ། ཞེས་པས་མཆོད་ཡོན་དབུལ་ལོ། ། དེ་བཞིན་དུ་མཆོད་ཡོན་གྱི་གནས་སུ་ཞབས་
བསིལ་དང་༌། ཨཉྙཾ་གྱི་གནས་སུ་པཱཏྱཾ་གིས་ཞལ་བསིལ། མེ་ཏོག་དང་པུ། བདུག་
སྤོས་དང་དྷཱུ་པཾ། མར་མེ་དང་དཱི་པཾ། དྲི་མཆོག་དང་གནྟུཾ། ཞལ་ཟས་དང་ནེེ་བེ་
དྱེ། སིལ་སྙན་དང་ཤཔྟ། ཞེས་པ་རྣམས་དང་སྤེལ་བས་མཆོད་རྫས་དེ་དག་གིས་
མཆོད་པར་བྱའོ། །དེ་ནས་ནང་མཆོད་གཏོར་མ་ལྟར་བྱིན་གྱིས་བརླབས་པ་གཡོན་
པའི་མཐེབ་སྲིན་གྱིས་གཏོར་བས། རྩ་བའི་བླ་མ་བརྒྱུད་པ་དང་བཅས་པ་
དང༌་། དཀྱིལ་འཁོར་གྱི་ལྷ་ཚོགས་དང༌། ཡི་དམ་གྱི་ལྷ་རྣམས་དང༌། སངས་རྒྱས་
དང་བྱང་ཆུབ་སེམས་དཔའ་རྣམས་ལ་ཕུལ་ནས། མྱང་ཞིང་གནས་གསུམ་དུ་གཏུགས་
པས་རང་གི་ལུས་ཀྱི་ལྷའང་མཆོད་ལ། ཆོས་སྐྱོང་བ་དང་། འཇིག་རྟེན་པ་ཐམས་
234

དཔལ་སྒྱུ་མ་བདེ་བ་ཆེན་མོའི་དཀྱིལ་འཁོར་གྱི་སྒྲུབ་ཐབས།
ཅད་ལའང་སྦྱིན་ནོ། །དེ་ནས་ཕྱག་འཚལ་བའམ། རྡོ་རྗེ་དྲིལ་བུ་འཛིན་པས་ཡུལ་
གྱི་ཡོན་ཏན་རྗེས་སུ་དྲན་ཞིང་། གང་གི་དྲིན་གྱིས་ལ་སོགས་པ་བླ་མའི་བསྟོད་པ་
དང༌།
མཆེ་བ་གཙིགས་པ་ལ་སོགས་པ་ཧེ་རུ་ཀ་དང་། དཔལ་ལྡན་རྡོ་རྗེ་མཁའ་
འགྲོ་མ། །མཁའ་འགྲོ་མ་ཡི་འཁོར་ལོས་སྒྱུར། །ཡེ་ཤེས་ལྔ་དང་སྐུ་གསུམ་ཉིད། །འགྲོ་
བ་སྐྱོབ་ལ་ཕྱག་འཚལ་ལོ། །ཇི་སྙེད་རྡོ་རྗེ་མཁའ་འགྲོ་མ། །ཀུན་དུ་རྟོག་པའི་འཆིང་
གཅོད་ཅིང༌་། །འཇིག་རྟེན་བྱ་བར་རབ་འཇུག་པ། །དེ་སྙེད་རྣམས་ལ་ཕྱག་འཚལ་
ལོ། །ཞེས་པས་མཁའ་འགྲོ་མ་རྣམས་ལ་བསྟོད་ཅིང༌།
གཞན་ཡང་ཅི་ཤེས་པས་
བསྟོད་པར་བྱའོ། །དེ་ནས་ཉེས་ལྟུང་དག་པར་བྱ་བའི་ཕྱིར། བཤགས་པ་གཙོ་བོར་
གྱུར་པའི་ཡན་ལག་བདུན་པ་དང་། སྡོམ་པ་གཟུང་བ་དང༌།
སྨོན་ལམ་རྒྱ་ཆེན་པོ་
རྣམས་གདབ་པར་བྱའོ། །མཆོད་པའོ། །དེ་ནས་གཏོར་མ་གཉིས་མངོན་པར་འདུ་
བྱས་པའི་ཐོག་མ་ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས། ཡཾ་
ལས་རླུང་། རཾ་ལས་མེའི་སྟེང་དུ་ཨཱཿལས་ཐོད་པའི་ནང་དུ་དབུས་ནས་རིམ་པ་བཞིན་
དུ། ཧཱུྃ། ཨོཾ། ཧཱུྃ། ཧྲཱིཿ ཨཱཿལས། མི། གླང༌། ཁྱི། རྟ། གླང་པོ་ཆེའི་ཤ་ལྔ་
དང༌་། ཤར་ལྷོ་ནས་རིམ་པ་བཞིན། ལཾ། མཻ། པཾ། ཏཱཾ་ལས། དྲི་ཆེན། དྲི་
ཆུ། བྱང་ཆུབ་ཀྱི་སེམས། རཀྟ་རྣམས་བསྐྱེད་ནས་དེ་རྣམས་ཀྱི་སྟེང་དུ། ཨོཾ་དཀར་
པོ་མགོ་ཐུར་དུ་བལྟ་བ།
དེའི་སྟེང་དུ་ཟླ་བ་ལ་གནས་པའི་རྡོ་རྗེ་ཧཱུྃ་གིས་མཚན་པ་
རྣམས་བསྐྱེད་ནས། ཧཱུྃ་ལས་འོད་ཟེར་འོག་ཏུ་འཕྲོས་པས་རླུང་གཡོས་ཤིང་མེ་སྦར་
བས་ཤ་ལྔ་བདུད་རྩི་ལྔ་རྣམས་བཞུ་ཞིང་། དེའི་རླངས་པས་ཨོཾ་དང་རྡོ་རྗེ་ལ་ཕོག་
པས་བདུད་རྩིའི་རྒྱུན་ཟགས་ཤིང་འོད་ཀྱི་ཚུལ་དུ་ཕྱོགས་བཅུར་འཕྲོས་པས་དེ་བཞིན་
གཤེགས་པ་ཐམས་ཅད་ཀྱི་ཡེ་ཤེས་ཀྱི་བདུད་རྩི་ཉེ་བར་བཀུག་པ་རྡོ་རྗེ་ལ་ཐིམ་པས་
ཟླ་བ་དང་། ཨོཾ་དང་བཅས་པ་ཐོད་པའི་ནང་དུ་ལྷུང་ཞིང་འདྲེས་པ་ལས་བདུད་རྩིའི་
235

ས་སྐྱ་བཀའ་འབུམ། ༼འ》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་གཉིས་པ།
རྒྱ་མཚོ་ཆེན་པོར་དམིགས་ལ་ཡི་གེ་གསུམ་ཡང་བརྗོད་ཅིང་བྱིན་གྱིས་བརླབ་བོ། །དེ་
ནས་སྟེང་གི་ནམ་མཁར་རྟེན་དང་བརྟེན་པར་བཅས་པའི་དཀྱིལ་འཁོར་སྐད་ཅིག་
གིས་ལྷག་པར་མོས་ལ། གོང་གི་ཡི་གེ་གསུམ་དང་དྲུག་གིས་གནས་རྣམས་བྱིན་གྱིས་
བརླབས་ནས། སྙིང་གའི་འོད་ཀྱིས་ཡེ་ཤེས་པ་སྤྱན་དྲངས་པར་བསམ་ཞིང༌། ཨོཾ་ཤྲཱི་
ཧེ་རུ་ཀ་མ་ཧཱ་མཱ་ཡཱ་བཛྲ། ཨ་ག་དྷ་ཡ་ཨ་ག་དྷ་ཡ། པྲ་བེ་ཤ་ཡ། པྲ་བེ་ཤ་ཡ། བནྡྷ་
ཡ་བནྡྷ་ཡ། དྷོ་ཤ་ཡ་དྷོ་ཤ་ཡ། སརྦ་བཛྲ་ཌཱ་ཀི་ནཱི་ཧྲྀ་ད་ཡཾ་ཧཱུྃ་ཧཱུྃ་ཕཊ་ཕཊ། ཅེས་
ལན་གསུམ་བརྗོད་ནས་བསྟིམ་མོ། །དེ་ནས་རྡོ་རྗེ་ཐལ་མོ་ཁ་གྱེན་དུ་ཕྱེ་ལ་བསྟབས་
པས་ལྷ་རྣམས་ཀྱི་ཞལ་ནས་འོད་ཀྱི་སྦུ་གུ་བྱུང་ནས་གསོལ་བར་བསམ་ཞིང་།
ཨོཾ་ཨཱཿཔྲ་
ཏཱིཙྪ་ཨི་མཾ་བ་ལིཾ་བཛྲ་ཧཱུྃ་ཕཊ། ཨོཾ་ཤྲཱི་ཧེ་རུ་ཀ་མ་ཧཱ་པྲ་ཏཱིཙྪ་ཨི་མཾ་བ་ལིཾ་ཧཱུྃ་ཕཊ། ཨོཾ་
བུདྡྷ་ཌཱ་ཀི་ནཱི་པྲ་ཏཱིཙྪ་ཨི་མཾ་བ་ལིཾ་ཨོཾ་ཧཱུྃ་ཕཊ། ཨོཾ་བཛྲ་ཌཱ་ཀི་ནཱི་པྲ་ཏཱིཙྪ་ཨི་མཾ་བ་ལིཾ་ཧཱུྃ་
(༡༢༡)ཧཱུྃ་ཕཊ། ཨོཾ་རཏྣ་ཌཱ་ཀི་ནཱི་པྲ་ཏཱིཙྪ་ཨི་མཾ་བ་ལིཾ་ཏཱཾ་ཧཱུྃ་ཕཊ། ཨོཾ་པདྨ་ཌཱ་ཀི་ནཱི་པྲ་
ཏཱིཙྪ་ཨི་མཾ་བ་ལིཾ་ཧྲཱིཿཧཱུྃ་ཕཊ། ཨོཾ་བི་ཤྭ་ཌཱ་ཀི་ནཱི་པྲ་ཏཱིཙྪ་ཨི་མཾ་བ་ལིཾ་ཨཱཿཧཱུྃ་ཕཊ། ཨོཾ་
སརྦ་ཌཱ་ཀ་ནཱི་པྲ་ཏཱིཙྪ་ཨི་མཾ་བ་ལིཾ་ཧོ་ཧཱུྃ་ཕཊ། ཅེས་ཅི་རིགས་པ་བརྗོད་པས་ཕུལ་
ནས། ཕྱི་ནང་ཡིད་ལས་བྱུང་བས་མཆོད་དེ། མི་བསྐྱོད་པ་ནི་ཡེ་ཤེས་ཆེ། །རྡོ་རྗེ་
དབྱིངས་ནི་མཁའ་ཆེན་པོ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་མཁའ་
འགྲོར་ཕྱག་འཚལ་བསྟོད། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་
ཆེན་པོ། །རང་བཞིན་གྱིས་ནི་འོད་གསལ་མཆོག །སངས་རྒྱས་མཁའ་འགྲོར་ཕྱག་
འཚལ་ལོ། །རིན་ཆེན་རྒྱལ་པོ་རབ་དུ་ཟབ། །རྡོ་རྗེ་ནམ་མཁའ་དྲི་མ་མེད། །དངོས་
ཉིད་དག་པས་གོས་པ་མེད། །རིན་ཆེན་མཁའ་འགྲོར་ཕྱག་འཚལ་ལོ། །རྡོ་རྗེ་མི་འཆི་
འདོད་ཆགས་ཆེ། །མི་རྟོག་ནམ་མཁའ་རྡོ་རྗེ་འཛིན། །འདོད་ཆགས་ཕ་རོལ་ཕྱིན་
པ་བརྙེས། །པདྨའི་མཁའ་འགྲོར་ཕྱག་འཚལ་ལོ། །རྡོ་རྗེ་དག་པ་གདོན་མི་
-236-

དཔལ་སྒྱུ་མ་བདེ་བ་ཆེན་མོའི་དཀྱིལ་འཁོར་གྱི་སྒྲུབ་ཐབས།
ཟ། །བསམ་པ་ཐམས་ཅད་ཡོངས་རྫོགས་པ། །སངས་རྒྱས་ངོ་བོ་ཉིད་ལས་བྱུང༌། །སྣ་
ཚོགས་མཁའ་འགྲོར་ཕྱག་འཚལ་ལོ། །ཞེས་བསྟོད་ནས་འདོད་པའི་དོན་གསོལ་བ་
གདབ་བོ། །འཇིག་རྟེན་པའི་གཏོར་མ་ནི་མཁའ་འགྲོ་སྤྱིའི་གཏོར་མ་ལྟར་བྱིན་གྱིས་
བརླབས་ལ། རང་གི་སྙིང་གའི་འོད་ཀྱིས་ཡུལ་ཕྱོགས་དེ་ན་གནས་པའི་ཞིང་སྐྱོང་བས་
གཙོ་བྱས་པའི་འཇིག་རྟེན་པ་རྣམས་བཀུག་པར་བསམ་ཞིང༌། འདོད་པའི་རྒྱལ་པོའི་
ཕྱག་རྒྱ་བཅས་ལ། ཨོཾ་ཀྵེ་ཏྲ་པཱ་ལ་ས་པ་རི་ཝཱ་ར་ཨཱ་ཀཪྵ་ཡ་ཛཿ ཛཿཧཱུྃ་བྃ་ཧོཿཞེས་
བརྗོད་པས་བཀུག་ནས་པདྨ་ཀ་མ་ལཱ་ཡ་སྟཱཾ་གྱིས་གདན་ཕུལ་ལ། མེ་ཏོག་ལ་སོགས་
པས་མཆོད་དེ། ས་མ་ཡ་སྟི་གྱིས་དམ་ཚིག་ལ་གནས་པར་བསྒོམས་ནས། ཨོཾ་ཨཱཿཧཱུྃ་
ཀྵེ་ཏྲ་པཱ་ལ་ས་པ་རི་ཝཱ་ར་ཨི་དཾ་བ་ལིཾ་གྲྀ་ཧྞ་གྲྀ་ཧྞ་མ་མ་ས་པ་རི་ཝཱ་ར་སྱ་སརྦ་སཏཱཉྩ་
སརྦ་པཱ་པཾ་བྱཱ་དྷི་བིལྗན་ཤཱནྟིཾ་ཀུ་རུ་དྷཱ་ན་པུ་ཎྱ་ཨཱ་ཡུརྦུཥྞཱི་ཀུ་རུ་སརྦ་ཡ་ཀུ་རུ་ཀུ་རུ། ཞེས་
ལན་གསུམ་བརྗོད་དེ་ཕུལ་ནས་ཕྲིན་ལས་བཅོལ་ལ་ཆོས་ཀྱི་སྦྱིན་པ་བྱིན་ནས་གཉིས་
ཀའི་མཐར་བཀྲ་ཤིས་དང་སྨོན་ལམ་བརྗོད་ལ་བཟོད་པ་གསོལ་ནས་གཤེགས་སུ་གསོལ་
ཞིང་དམ་ཚིག་གི་དཀྱིལ་འཁོར་རང་ལ་བསྡུས་ནས་གནས་གསུམ་བསྲུང་ངོ་། །བསྒྲུབ་
པའི་མཎྜལ་གྱི་ཡེ་ཤེས་པ་གཤེགས་སུ་གསོལ་ནས་དམ་ཚིག་པ་རང་ལ་བསྡུས་ལ། ལས་
ཀྱི་རྗེས་མི་མངོན་པར་བྱའོ། །མཆོད་པ་དང་གཏོར་མའི་རིམ་པའོ། །ཟས་ཀྱི་བྱ་བ་
ནི་ཁ་ཟས་གཏོར་མ་ལྟར་བྱིན་གྱིས་བརླབས་ནས་རང་ཧེ་རུ་ཀར་དམིགས་པའི་ལྟེ་བར་
གཏུམ་མོའི་མེ་སྦར་བའི་མེ་ལྕེའི་ཁྲོད་དུ་སྙིང་གར་ལྷའི་དཀྱིལ་འཁོར་བླ་མས་དབུར་
བརྒྱན་པ་ལ་འཇིག་རྟེན་ལས་འདས་པའི་ལྷའི་ཚོགས་ཐམས་ཅད་ཀྱིས་བསྐོར་བ་
དང་། ལྟོ་བར་ཆོས་སྐྱོང་སྲུང་མ་དུར་ཁྲོད་ཀྱི་བདག་པོ་ཕྱོགས་བདག་དང་ཞིང་སྐྱོང་
ལ་འཇིག་རྟེན་པའི་ཚོགས་ཐམས་ཅད་ཀྱིས་བསྐོར་བ་དམིགས་ནས། ལག་པ་གཉིས
དགང་བླུགས་ཁ་ཧོམ་ཁུང་ལྕེའི་རྩ་བར་རྡོ་རྗེ་རྩེ་ལྔ་པ་སྦུ་གུ་དང་བཅས་པ་བསམས་
237

ས་སྐྱ་བཀའ་འབུམ། ༼འ༽ འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་གཉིས་པ།
ལ་ནང་གི་སྦྱིན་སྲེག་གི་ཚུལ་གྱིས་ཟོས་པས་རྡོ་རྗེའི་སྦུ་གུ་ནས་བདུད་རྩིའི་ཆར་བབས་
པས་འཁོར་འདས་ཀྱི་ལྷ་ཐམས་ཅད་མཉེས་ཤིང་ཚིམ་པར་བསམ་མོ། །ཨོཾ་ཨཱཿཧཱུྃ་གུ་
ཧྱ། བཀྵུ་བཀྵུ་ཧཾ་ཞེས་པ་ནི་བདུད་རྩི་མྱང་བའི་སྔགས་སོ། །ལྷག་མ་ནི་ལྷག་མ་ལ་
དབང་བའི་འབྱུང་པོ་རྣམས་ལ་སྦྱིན་པ་ནི་ཟས་ཀྱི་བྱ་བའོ། །དེ་ནས་བསྐྱེད་རིམ་གྱི་
རྗེས་སམ་གང་ཡང་རུང་བར་བཟླས་པ་བྱ་བའི་ཚུལ་ནི། ལྷ་རྣམས་ཀྱི་ཐུགས་ཀར་ས་
བོན་རྣམས་དམིགས་ནས་གཙོ་བོའི་ཐུགས་ཀའི་ཧཱུྃ་ལས་སྔགས་ཀྱི་ཕྲེང་བ་འཕྲོས་པས་
ཞལ་ནས་འཐོན། ཡུམ་གྱི་ཞལ་དུ་ཞུགས། བྷ་ག་ནས་འཐོན། ཡབ་ཀྱི་གསང་བའི་
དེ་
གནས་(༡༢༢)ནས་ཞུགས་ཤིང་འཁོར་བས་རང་དང་གཞན་གྱི་དོན་གཉིས་བྱས།
བཞིན་གཤེགས་པ་ཐམས་ཅད་ཀྱི་རྒྱུད་བསྐུལ་བར་བསམ་ཞིང༌། ཨོཾ་ཨཱཿཧྲཱིཿཧཱུྃ། ཞེས་
པ་ནི་གཙོ་བོའི་སྔགས་སོ། །ཨོཾ་བུདྡྷ་ཌཱ་ཀི་ནཱི་ཨཱཿཧྲཱིཿཧཱུྃ། གཙོ་མོའི་འོ། །འཁོར་གྱི་
ལྷ་མོ་རྣམས་ལ་ནི་རང་རང་གི་ཐུགས་ཀར་སྔགས་ཀྱི་ཕྲེང་བ་གཡོན་སྐོར་དུ་འཁོར་
བར་བསམ་ཞིང༌། ཨོཾ་བཛྲ་ཌཱ་ཀི་ནཱི་ཨཱཿཧྲཱིཿཧཱུྃ། ཨོཾ་རཏྣ་ཌཱ་ཀི་ནཱི་ཨཱཿཧྲཱིཿཧཱུྃ། ཨོཾ་པདྨ་
ཌཱ་ཀི་ནཱི་ཨཱཿཧྲཱིཿཧཱུྃ། ཨོཾ་བི་ཤྭ་ཌཱ་ཀི་ནཱི་ཨཱཿཧྲཱིཿཧཱུྃ། ལྷ་མོ་རྣམས་ཀྱིའོ། །ཨོཾ་ཨཱཿཧཱུྃ། ཐུན་
མོང་གི་སྔགས་སོ། །འབུམ་ཕྲག་བརྒྱད་བཟླས་པས་ནི་དཀྱིལ་འཁོར་གྱི་བྱ་བ་ལ་འཇུག་
པར་དབང་ཞིང་མཆོག་སྒྲུབ་པ་ལ་ནི་ཚད་མེད་དོ། །བཟླས་པའོ། །སྤྱོད་ལམ་ལ་
འཇུག་པའི་ཚེ་རྟེན་དང་བརྟེན་པར་བཅས་པའི་དཀྱིལ་འཁོར་གསལ་བར་དམིགས་
ནས་དག་པ་དྲན་པར་བྱ་སྟེ། གཞལ་ཡས་ཁང་པ་ནི་ལམ་གྱི་ཚོགས་རྣམ་པར་དག་
པ། དུར་ཁྲོད་ནི་འཁོར་བ་དང་ལུས་རྣམ་པར་དག་པ། སྲུང་བའི་འཁོར་ལོ་ནི་མི་
མཐུན་པའི་ཕྱོགས་ལས་རྣམ་པར་རྒྱལ་བ། རྡོ་རྗེ་མཁའ་འགྲོ་ནི་ས་དང་གཟུགས་དང་
གཏི་མུག་དག་པ་མེ་ལོང་ལྟ་བུའི་ཡེ་ཤེས། རིན་ཆེན་མཁའ་འགྲོ་ནི་ཆུ་དང་ཚོར་བ་
དང་སེར་སྣ་དག་པ་མཉམ་པ་ཉིད་ཀྱི་ཡེ་ཤེས། པདྨ་མཁའ་འགྲོ་ནི་མེ་དང་འདུ་ཤེས་
238

དཔལ་སྒྱུ་མ་བདེ་བ་ཆེན་མོའི་དཀྱིལ་འཁོར་གྱི་སྒྲུབ་ཐབས།
དང་འདོད་ཆགས་དག་པ་སོ་སོར་རྟོག་པའི་ཡེ་ཤེས། སྣ་ཚོགས་མཁའ་འགྲོ་ནི་རླུང་
དང་འདུ་བྱེད་དང་ཕྲག་དོག་དག་པ་བྱ་བ་གྲུབ་པའི་ཡེ་ཤེས། ནམ་མཁའ་དང་རྣམ་
པར་ཤེས་པ་དང་ཞེ་སྡང་དག་པ་ནི་སངས་རྒྱས་མཁའ་འགྲོ་མ། དེ་དག་ཐམས་ཅད་
ཀྱི་རང་བཞིན་ནི་དཔལ་ཧེ་རུ་ཀའོ་ཞེས་དག་པ་དྲན་པར་བྱས་ནས་ལྷ་མོ་རྣམས་ཞལ་
བཞི་ལ་བསྡུས་ཤིང་ཡུམ་ཡབ་ལ་བསྡུས་ནས། ཡབ་ཀྱི་དབང་པོ་ལྔ་ལྷ་མོ་ལྔར་དམིགས་
ལ། རང་གི་ལུས་དང་སྣང་བ་ཐམས་ཅད་ཧེ་རུ་ཀ །བརྗོད་པ་དང་གྲག་པ་ཐམས་
ཅད་སྔགས། སེམས་ཀྱི་རྣམ་པར་རྟོག་པ་ཐམས་ཅད་ཡེ་ཤེས་ཀྱི་ཆོ་འཕྲུལ་དུ་དམིགས་
ནས་ཡུལ་རྣམས་ཀྱིས་སྐྱེ་མཆེད་ཀྱི་ལྷ་ལ་མཆོད་པར་བསམ་ཞིང་། སྡང་ཞེན་མེད་
པར་ལོངས་སྤྱད་དོ། །སྤྱོད་ལམ་མོ།། །།
དེ་ལྟར་མཉམ་གཞག་དང་ཡན་ལག་གི་རྣལ་འབྱོར་གཉིས་ལ་རྟག་ཏུ་ལེགས་པར་
གནས་པ་ནི་དངོས་གྲུབ་མ་ལུས་པའི་མཐར་སོན་པ་རྡོ་རྗེ་འཆང་ཆེན་པོའི་གོ་འཕང་
ཡང་རིང་པོར་མི་ཐོགས་པར་འགྱུར་རོ། །
འདི་ཡི་བརྒྱུད་པའི་རིམ་པ་ནི། །ཧེ་རུ་ཀ་དཔལ་རྡོ་རྗེ་མཁའ་འགྲོ་མ། །ཀུ་ཀུ་རི་
པ་མཚོ་སྐྱེས་ཌོ་བི་པ། །ཏི་ལོ་ནཱ་རོ་ཞི་བ་བཟང་པོར་བཅས། །ཆོས་ཀྱི་བློ་གྲོས་ཆོས་
ཀྱི་རྡོ་རྗེ་དང་། །ཞེ་སྡང་རྡོ་རྗེ་ལ་སོགས་ཡབ་སྲས་དང༌་། །དབང་ཕྱུག་གྲགས་དང་
མཁྱེན་རབ་དཔལ་ལས་བརྒྱུད། །ཀུ་ཀུ་རི་པ་འདུལ་བ་སྦྱིན་དང་ཤཱནྟི་པ། །དམ་ཚིག་
རྡོ་རྗེ་སོགས་ཀྱིས་སྦྱར་བའི་སྒྲུབ་ཐབས་དང་། །འབྲེལ་པའི་ཚོགས་ཀྱང་མཐོང་ཞིང་
ཐོས་ལ་མན་ངག་གིས། །ངེས་པར་བྱས་པས་ཆོས་ཚུལ་འདི་ལ་བདག་བློ་དགེ། །དེ་
མིང་བློ་གྲོས་རྒྱལ་མཚན་དཔལ། །དེ་ལ་ཡེ་ཤེས་འབྱུང་གནས་དཔལ། །ཚུལ་ཁྲིམས་
རྒྱལ་མཚན་དང་བཅས་པས། །གསོལ་བ་བཏབ་ནས་འདི་སྦྱར་རོ། །བྱེད་པ་སྒྱུ
མ་ལས་བྱུང་བའི། །དགེ་བ་སྒྱུ་མ་གང་བསགས་པས། །འཁོར་བའི་སྒྱུ་མ་མ་ལུས་
239

ས་སྐྱ་བཀའ་འབུམ། ༼འི》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་གཉིས་པ།
པ། །ཡེ་ཤེས་སྒྱུ་མར་རོལ་གྱུར་ཅིག །
དཔལ་སྒྱུ་མ་ཆེན་མོའི་དཀྱིལ་འཁོར་གྱི་སྒྲུབ་པའི་ཐབས་སྒྱུ་འཕྲུལ་རྣམ་པར་རོལ་
པ་ཞེས་བྱ་བ། དགེ་སློང་སྔགས་འཆང་འཕགས་པ་ཞེས་བྱ་བས་ཤིང་མོ་གླང་གི་ལོ་
སྟོན་ཟླ་ར་བ་ལ་དཔལ་ས་སྐྱའི་ཆོས་གྲྭ་ཆེན་པོར་སྦྱར་བ་རྫོགས་